CELEX: 32019D0372
Language: da
Date: 2019-03-05 00:00:00
Title: Rådets gennemførelsesafgørelse (EU) 2019/372 af 5. marts 2019 om tilladelse til Frankrig til at anvende en nedsat afgiftssats på blyfri benzin, der benyttes som brændstof og forbruges i Korsika-departementerne i overensstemmelse med artikel 19 i direktiv 2003/96/EF

8.3.2019   
               
               
                  DA
               
               
                  Den Europæiske Unions Tidende
               
               
                  L 68/5
               
            
         RÅDETS GENNEMFØRELSESAFGØRELSE (EU) 2019/372
         af 5. marts 2019
         om tilladelse til Frankrig til at anvende en nedsat afgiftssats på blyfri benzin, der benyttes som brændstof og forbruges i Korsika-departementerne i overensstemmelse med artikel 19 i direktiv 2003/96/EF
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (1), særlig artikel 19, stk. 1,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Ved Rådets afgørelse 2007/880/EF (2) og gennemførelsesafgørelse 2013/192/EU (3) fik Frankrig tilladelse til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF.
                  
               
                     (2)
                  
                  
                     Ved brev af 26. september 2018 anmodede Frankrig om tilladelse til at anvende en nedsat afgiftssats på blyfri benzin, der anvendes som brændstof, gennem videreførelse af en ordning, der blev indført ved afgørelse 2007/880/EF og gennemførelsesafgørelse 2013/192/EU. Nedsættelsen beløber sig til 1 EUR pr. hektoliter. Der anmodes om en tilladelse, der dækker perioden fra den 1. januar 2019 til den 31. december 2024. På Korsika indebærer levering af blyfri benzin til tankstationerne mærkbart højere omkostninger end på det franske fastland, og den endelige pris er mere end 0,10 EUR højere pr. liter end på fastlandet.
                  
               
                     (3)
                  
                  
                     Ved at nedsætte den afgift på blyfri benzin, som forbrugerne på Korsika skal betale, bliver disse forbrugere i højere grad stillet lige med forbrugerne på fastlandet. Foranstaltningen har således et regional- og samhørighedspolitisk sigte.
                  
               
                     (4)
                  
                  
                     Afgiftsnedsættelsen overstiger ikke, hvad der er nødvendigt for at tage hensyn til de ekstra transport- og distributionsomkostninger, som forbrugerne på Korsika må bære.
                  
               
                     (5)
                  
                  
                     Det endelige afgiftsniveau overholder de i direktiv 2003/96/EF fastsatte mindstesatser, der i øjeblikket udgør 359 EUR/1 000 liter (dvs. 35,90 EUR/hektoliter).
                  
               
                     (6)
                  
                  
                     Henset til de pågældende departementers fjerne beliggenhed på en ø og den beskedne nedsættelse af afgiftssatsen, som i øvrigt er meget høj i forhold til den minimumsafgiftssats, der er fastsat i direktiv 2003/96/EF, vil den anmodede foranstaltning ikke medføre rejsevirksomhed specielt med henblik på køb af brændstof.
                  
               
                     (7)
                  
                  
                     Foranstaltningen kan derfor godtages i forhold til et velfungerende indre marked og behovet for at sikre loyal konkurrence, og den er ikke uforenelig med Unionens sundheds-, miljø-, energi- eller transportpolitik.
                  
               
                     (8)
                  
                  
                     Følgelig bør det, jf. artikel 19, stk. 2, i direktiv 2003/96/EF, tillades Frankrig at anvende en nedsat afgiftssats på blyfri benzin, der benyttes som brændstof og overgår til frit forbrug på Korsika, indtil den 31. december 2024.
                  
               
                     (9)
                  
                  
                     Det følger af artikel 19, stk. 2, i direktiv 2003/96/EF, at hver tilladelse, der gives i henhold til den artikel, skal være strengt tidsbegrænset.
                  
               
                     (10)
                  
                  
                     For at give de berørte departementer en tilstrækkelig grad af sikkerhed bør tilladelsen gives for en periode på seks år. For ikke at underminere den fremtidige udvikling af de eksisterende retlige rammer bør det dog fastslås, at denne afgørelse, hvis Rådet med henvisning til artikel 113 i traktaten om Den Europæiske Unions funktionsmåde (TEUF) indfører et ændret generelt system for beskatning af energiprodukter, som denne tilladelse ikke vil være tilpasset til, ophører med at finde anvendelse på den dato, hvor reglerne for dette ændrede generelle system finder anvendelse.
                  
               
                     (11)
                  
                  
                     Det bør sikres, at Frankrig fra den 1. januar 2019 kan anvende den specifikke nedsættelse, som denne afgørelse vedrører, gnidningsløst i forhold til de tidligere ordninger i henhold til gennemførelsesafgørelse 2013/192/EU. Den anmodede tilladelse bør derfor gives med virkning fra den 1. januar 2019.
                  
               
                     (12)
                  
                  
                     Denne afgørelse berører ikke anvendelsen af Unionens regler vedrørende statsstøtte —
                  
               VEDTAGET DENNE AFGØRELSE:
         
            Artikel 1
            Frankrig gives tilladelse til at anvende en nedsættelse af afgiftssatsen på maksimalt 1 EUR pr. hektoliter på blyfri benzin, der benyttes som brændstof og overgår til frit forbrug i Korsika-departementerne.
            For at undgå overkompensation må nedsættelsen ikke være større end de ekstra transport-, lager- og distributionsomkostninger, der afholdes i Korsika-departementerne, sammenholdt med det franske fastland.
            Den nedsatte afgiftssats skal overholde forpligtelserne i direktiv 2003/96/EF, navnlig minimumssatserne i artikel 7.
         
         
            Artikel 2
            Denne afgørelse får virkning på dagen for meddelelsen.
            Den finder anvendelse fra den 1. januar 2019.
            Den ophører med at finde anvendelse den 31. december 2024.
            Hvis Rådet med henvisning til artikel 113 i TEUF indfører et ændret generelt system for beskatning af energiprodukter, som den tilladelse, der gives i denne afgørelses artikel 1, ikke vil være tilpasset til, ophører denne afgørelse dog med at finde anvendelse på den dato, hvor reglerne for dette ændrede system finder anvendelse.
         
         
            Artikel 3
            Denne afgørelse er rettet til Den Franske Republik.
         
         
            Udfærdiget i Bruxelles, den 5. marts 2019.
            
               
                  På Rådets vegne
               
               G.L. GAVRILESCU
               
                  Formand
               
            
         
         
            (1)  EUT L 283 af 31.10.2003, s. 51.
         
            (2)  Rådets beslutning 2007/880/EF af 20. december 2007 om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF (EUT L 346 af 29.12.2007, s. 15).
         
            (3)  Rådets gennemførelsesafgørelse 2013/192/EU af 22. april 2013 om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF (EUT L 113 af 25.4.2013, s. 13).